[{"text_idx": "#000005", "text": "Fe ddes i ar draws Cory Doctorow am y tro cyntaf ar bodlediad This Week in Tech yn rhoi sylwadau ar ddatblygiadau diweddaraf yn y byd technolegol. Yn ogystal ag ysgrifennu nofel, mae Doctorow yn gyd-olygydd y wefan dechnolegol Boing Boing ac yn cadw gwefan debyg ei hun o\u2019r enw Craphound."}, {"text_idx": "#000006", "text": "Mae diddordeb Doctorow mewn technoleg gyfrifiadurol i\u2019w weld yn gryf ar y nofel Little Brother. Cyflwynir y stori o safbwynt y prif gymeriad Marcus Yallow, bachgen 17 oed sy\u2019n ymddiddori mewn gemau cyfrifiadurol ac yn hacio yn ei amser hamdden. Heb ddatgelu gormod, mae Marcus yn cael profiad annymunol wedi iddo gael ei garcharu yn dilyn yr ymosodiad terfysgol ar amheuaeth o fod yn rhan o\u2019r cynllun. Am weddill y nofel, mae\u2019r darllenydd yn dyst i ymdrechion Marcus i danseilio\u2019r awdurdodau llawdrwm yn San Fransisco ac i adfer ei hawliau o dan gyfansoddiad yr Unol Dalaethiau."}, {"text_idx": "#000009", "text": "Mae Doctorow yn symud yn rhy gyflym ar ddechrau\u2019r nofel, heb roi digon o amser i ddod i adnabod y cymeriadau cyn y digwyddiad sy\u2019n siapio gweddill y stori. Erbyn tua\u2019r hanner ffordd, mae\u2019r cysylltiad rhwng y darllenydd a Marcus yn teimlo\u2019n llawer mwy cyflawn ac mae\u2019r stori yn cryfhau yn yr ail hanner. Serch hynny, does dim byd yn annisgwyl am y diweddglo."}, {"text_idx": "#000010", "text": "Nid yw\u2019r agwedd dechnolegol o\u2019r nofel yn mynd i apelio at bawb. Mae Doctorow yn mynd i drafferth ar adegau i geisio esbonio sut yn union y llwydda\u2019r cymeriadau i gyrraedd eu hamcanion, ac fe allai fod yn ddigon i ambell ddarllenydd golli diddordeb yn y nofel."}, {"text_idx": "#000011", "text": "Wedi dweud hynny, os oes gennych ddiddordeb mewn technoleg, consyrn dros ymateb llywodraethau i\u2019r bygythiad o ymosodiad terfysgol, ac yr ydych yn chwilio am nofel ddarllenadwy, rwy\u2019n siwr y cewch chi flas ar hon."}, {"text_idx": "#000012", "text": "Daw Slavoj Z\u030ciz\u030cek i Gaerdydd"}, {"text_idx": "#000034", "text": "Pang! Antur cerddoriaeth Gruff Rhys"}]